Klus, Martin, poslanec NR SR (2017-03-31):
Ďakujem veľmi pekne za slovo, pán predseda. Všetkých europoslancov teda srdečne vítam medzi nami v Národnej rade Slovenskej republiky. Ja budem možno menej konkrétny ako pán poslanec Krajniak, ale predsa len mám tu niekoľko poznámok k niektorým vašim vystúpeniam, takže ak dovolíte, skúsim individuálne niekoľko otázok a potom by som dal jednu, resp. dve také spoločné. Pána poslanca Eduarda Kukana by som sa rád opýtal, keď už spomínal Kosovo, ako sa má podľa vášho názoru postaviť Európska únia, konkrétne Európsky parlament k takej vážnej téme, ako bola anexia Krymu. Obzvlášť, keď je tu pomerne vážna diskusia o tom, čo ďalej so sankciami, ktoré boli zavedené. A vzhľadom na to, že nám minský dohovor nefunguje, či vidíte vy nejakú inú alternatívu, ako konečne dospieť k mieru v našej susediacej krajine. Ďalšiu otázku by som sa rád opýtal pána poslanca Štefanca, ktorý hovoril o potrebnej podpore malých a stredných podnikov. Tu ma obzvlášť zaujíma, akú úlohu v tomto môže zohrať práve európsky parlament, či sú nastavené nejaké konkrétne opatrenia, ktoré by dajme tomu Európska komisia si mohla zobrať za svoje, a či je teda vhodné podľa vášho názoru, aby túto oblasť mala, povedané v úvodzovkách, pod palcom práve Európska únia, pretože ukazuje sa aj na príkladoch niektorých národných štátov, že to dokážu robiť omnoho efektívnejšie, ako keď je to riadené z centra. Pána poslanca Mikolášika by som sa rád opýtal, ako on vníma princíp subsidiarity. To znamená, možno podobne ako sa pýtal pán poslanec Krajniak, čo si vy viete predstaviť, že by malo zostať na úrovni národných štátov, prípadne regiónov a miest. Pretože toto je téma, ktorá pravdepodobne aj po tej bielej knihe a piatich scenároch bude na stole, a teda aj v európskom parlamente. Pani poslankyni Záborskej chcem poďakovať, že veľmi konkrétne pomenovala, čo budú témy hlbšej integrácie, čiže toho pomyselného jadra, a som takisto rád, že k nemu zaujala pomerne kritické stanovisko. Predsa len, rád by som sa vás opýtal konkrétnejšie, čo si viete predstaviť, že by Slovenská republika ako pomyselná súčasť jadra mohla akceptovať. Čiže veľmi podobná otázka ako v prípade subsidiarity. No a potom mám také dve všeobecné otázky a z pochopiteľných dôvodov sa nebudem konkrétne pýtať pána poslanca Sulíka, keďže mnohé veci koordinujeme spoločne, ale tak všeobecne, keďže viem, že on sa napríklad touto témou pomerne konkrétne zaoberá. To je otázka ochrany našich autodopravcov. Je to veľmi vážna téma. Dostávame pravidelne veľa otázok od našich autodopravcov. Ja osobne poznám hneď niekoľkých, konkrétne z regiónu Banskobystrického kraja, ktorí skutočne trpia pravidlami, ktoré sa začínajú zavádzať, reštriktívnymi pravidlami a ktoré už začínajú byť podľa môjho názoru za akousi pomyselnou hranicou toho, čo má predstavovať voľný pohyb tovaru, osôb, kapitálu a pracovnej sily. A ešte, ak dovolíte, posledná taká spoločná otázka. Pani poslankyňa Beňová hovorila o spoločnej európskej minimálnej mzde. Tam by ma zaujímal váš postoj, všetkých prítomných europoslancov. Či si to viete predstaviť prakticky, obzvlášť keď si porovnáme minimálnu mzdu v Bulharsku a napríklad v Luxembursku. Ďakujem veľmi pekne.